CELEX: 32022R0826
Language: et
Date: 2022-05-23 00:00:00
Title: Komisjoni delegeeritud määrus (EL) 2022/826, 23. märts 2022, millega parandatakse ja muudetakse Euroopa Parlamendi ja nõukogu määrust (EL) 2019/1241 atlandi merilesta püügi keeluala käsitlevate erandite osas

30.5.2022   
               
               
                  ET
               
               
                  Euroopa Liidu Teataja
               
               
                  L 147/22
               
            
         KOMISJONI DELEGEERITUD MÄÄRUS (EL) 2022/826,
         23. märts 2022,
         millega parandatakse ja muudetakse Euroopa Parlamendi ja nõukogu määrust (EL) 2019/1241 atlandi merilesta püügi keeluala käsitlevate erandite osas
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 20. juuni 2019. aasta määrust (EL) 2019/1241, mis käsitleb kalavarude ja mereökosüsteemide kaitsmist tehniliste meetmete abil ning millega muudetakse nõukogu määrusi (EÜ) nr 1967/2006, (EÜ) nr 1224/2009 ning Euroopa Parlamendi ja nõukogu määrusi (EL) nr 1380/2013, (EL) 2016/1139, (EL) 2018/973, (EL) 2019/472 ja (EL) 2019/1022 ning tunnistatakse kehtetuks nõukogu määrused (EÜ) nr 894/97, (EÜ) nr 850/98, (EÜ) nr 2549/2000, (EÜ) nr 254/2002, (EÜ) nr 812/2004 ja (EÜ) nr 2187/2005, (1) eriti selle artikli 15 lõiget 2,
         ning arvestades järgmist:
         
                     (1)
                  
                  
                     Määruse (EL) 2019/1241 (mis käsitleb kalavarude ja mereökosüsteemide kaitsmist tehniliste meetmete abil) V lisa C osas on viga, mis tuleb parandada.
                  
               
                     (2)
                  
                  
                     Kui delegeeritud määruse (EL) 2021/1160 (2) põhjenduses 5 viidatakse ankurdatud põhjanootadele, siis lisa vastavas sättes osutatakse üksnes „põhjanootadele“. Võttes arvesse, et määruse (EL) 2019/1241 artikli 6 punktis 18 ei tehta vahet ankurdatud põhjanootadel ja ankurdamata põhjanootadel (ujuvad põhjanoodad), võib V lisa sätet selle praegusel kujul tõlgendada ekslikult, kohaldades seda nii ankurdatud põhjanootade kui ka ankurdamata põhjanootade suhtes.
                  
               
                     (3)
                  
                  
                     Delegeeritud määrus (EL) 2021/1160 põhineb ühisel soovitusel, mille esitasid 19. oktoobril 2020 Belgia, Taani, Saksamaa, Prantsusmaa, Madalmaad ja Rootsi (edaspidi „Scheveningeni töörühm“), kellel on otsene huvi kalavarude majandamiseks Põhjamerel. Ühise soovituse punktis 3.1.2 eristatakse konkreetselt ankurdatud põhjanoota, millega hiivatakse püügivahend ajal, mil laev on ankrus (püük ankurdatud põhjanoodaga), ning ankurdamata põhjanootasid, mis kinnitab seda, et liikmesriigid kavatsesid taotletud erandit kohaldada üksnes ankurdatud põhjanootade suhtes.
                  
               
                     (4)
                  
                  
                     STECFi hinnangus, milles jõuti järeldusele, et konkreetse erandi kehtestamine ankurdatud põhjanootade suhtes ei avalda eeldatavasti märkimisväärset mõju kaitsetasemele piirkonnas, osutati üksnes ankurdatud põhjanootadele (püügivahendi kood SDN) (3), aga mitte ankurdamata põhjanootadele (ujuvad põhjanoodad) (püügivahendi kood SSC)  (3).
                  
               
                     (5)
                  
                  
                     Seepärast tuleks määruse (EL) 2019/1241 V lisa parandada, selgitamaks, et kavandatud erandit kohaldatakse ainult nende ankurdatud põhjanootade suhtes, mis hiivavad püügivahendit laeva ankrus olemise ajal (ankurdatud põhjanoot (püügivahendi kood SDN)).
                  
               
                     (6)
                  
                  
                     Kuna käesoleva määrusega ettenähtud meetmed mõjutavad otseselt liidu laevade kalapüügihooaja kavandamist ja seonduvat majandustegevust, peaks käesolev määrus jõustuma kohe pärast selle avaldamist,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määrust (EL) 2019/1241 parandatakse vastavalt käesoleva määruse lisale.
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 23. märts 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 198, 25.7.2019, lk 105.
         
            (2)  Komisjoni 12. mai 2021. aasta delegeeritud määrus (EL) 2021/1160, millega muudetakse Euroopa Parlamendi ja nõukogu määrust (EL) 2019/1241 seoses kilupüügi keeluala ja atlandi merilesta püügi keelualaga Põhjameres (ELT L 250, 15.7.2021, lk 4).
         
            (3)  Komisjoni 8. aprilli 2011. aasta rakendusmäärus (EL) nr 404/2011, millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad (ELT L 112, 30.4.2011, lk 64), XI lisa.
      
      
         
            LISA
            Määruse (EL) 2019/1241 V lisa C osa muudetakse järgmiselt.
            
                        1.
                     
                     
                        Punkti 2.2 alapunkt d asendatakse järgmisega:
                        
                                    „d)
                                 
                                 
                                    laevadel, mille mootori võimsus ületab 221 kW ja mis kasutavad ankurdatud põhjanootasid (ankurdatud põhjanoot – SDN), hiivates püügivahendit laeva ankrus olemise ajal, tingimusel et sellised laevad järgivad käesoleva lisa B osa punktis 1.1 sätestatud võrgusilma suurust.“